**În numele iubirii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Iar ninge cu zambile, de parcă primăvara

Şi-ar fi ascuns în joacă mătăsurile-n pat,

Parfumul lor îmbracă în pasiune seara,

Călătoresc prin vreme, cândva-n matriarhat.

Îţi poruncesc degrabă să vii când anotimpul

Stă tolănit la soare... Brocarturile moi

Mă învelesc cu grijă de ochi flămânzi. E timpul

Să afli câte arme ascund în sânii goi.

Şi am să lupt, te-asigur, cu tot ce nu se cade,

N-o să cedez vreodată nimic din ce-i al meu,

Voi duce în tăcere aceste cruciade

În numele iubirii şi al lui Dumnezeu.

- Când plouă, când e soare, pendulul nu mai bate,

E anotimpul parcă un carambol ciudat,

Trăiesc pe-o plajă goală, cu gândul pot străbate

Distanța către tine până-n matriarhat.

Îi cer să-mi fie solul, să îţi aduc-o veste

Cusută-n pelerină cu fir de borangic,

Să treci desculță marea, încet, ca-ntr-o poveste

Pășind pe alge goală și nu mai vreau nimic.

Că dacă ești cu mine, în palmă universul

Îl storc de nestemate și mă transform în zeu,

De mână pe-nserate ne-om logodi cu versul

În numele iubirii şi al lui Dumnezeu.

Liliana Trif Ioan Grigoraș